Р Е П У Б Л И К А   Б Ъ Л Г А Р И Я
ЧЕТИРИДЕСЕТ И ПЪРВО НАРОДНО СЪБРАНИЕ
КОМИСИЯ ПО ПРАВНИ ВЪПРОСИ

Д О К Л А Д 

      ОТНОСНО: Законопроект за изменение и допълнение  на Закона за съдебната власт,  № 202-01-21, внесен от Министерски съвет на 06 април 2012 г.,  приет на първо гласуване на 10 май 2012 г.

								            Проект !
                                                                                             Второ гласуване

З А К О Н
за изменение и допълнение на Закона за съдебната власт

(Обн., ДВ, бр. 64 от 2007 г.; изм. и доп., бр. 69 и 109 от 2008 г., бр. 25, 33, 42, 
102 и 103 от 2009 г., бр. 59 от 2010 г., бр. 1, 23, 32, 45, 81 и 82 от 2011 г.; 
Решение № 10 на Конституционния съд от 2011 г. - бр. 93 от 2011 г.; 
изм., бр. 20 от 2012 г.)

Комисията подкрепя/не подкрепя текста на вносителя за наименованието на закона.

§ 1. В чл. 17, ал. 3 след думата „шестима” се добавя „един от които административен съдия” и се поставя запетая.
Комисията подкрепя/не подкрепя текста на вносителя за § 1.

Действащ текст: Чл. 17. (1) (Нова - ДВ, бр. 1 от 2011 г., в сила от 4.01.2011 г.) За членове на Висшия съдебен съвет се избират юристи с високи професионални и нравствени качества, които имат най-малко 15 години юридически стаж.
(2) (Предишна ал. 1, доп. - ДВ, бр. 1 от 2011 г., в сила от 4.01.2011 г.) Народното събрание избира единадесет членове на Висшия съдебен съвет измежду съдии, прокурори, следователи, хабилитирани учени по правни науки, адвокати или други юристи.
(3) (Предишна ал. 2, доп. - ДВ, бр. 1 от 2011 г., в сила от 4.01.2011 г.) Органите на съдебната власт избират от своя състав единадесет членове на Висшия съдебен съвет, като съдиите избират шестима, прокурорите - четирима, и следователите - един.

§ 2. Член 19 се изменя така:
„Чл. 19. (1) Народното събрание избира членове на Висшия съдебен съвет не по-късно от един месец преди изтичането на мандата на изборните членове. 
(2) Предложенията за кандидати за изборни членове на Висшия съдебен съвет се разглеждат от специализираната постоянна комисия на Народното събрание. 
(3) Предложенията за кандидати за членове на Висшия съдебен съвет от квотата на Народното събрание се правят от народните представители не по-късно от два месеца преди провеждането на избора пред комисията по ал. 2. Предложенията се придружават от подробни писмени мотиви. Предложенията се правят, при условие че е налице предварително писмено съгласие на кандидата.
(4) Предложенията заедно с подробна професионална биография на кандидатите се публикуват в срок до три работни дни от получаването им на интернет страниците на Народното събрание и на Висшия съдебен съвет. На интернет страниците се публикуват и името и мотивите на народния представител, издигнал съответната кандидатура. 
(5) В 14-дневен срок от постъпване на предложенията кандидатите за изборни членове на Висшия съдебен съвет представят пред комисията документи, които съдържат данни, когато такива са налице:
1. за периодично извършените атестации;
2. за поощрения; 
3. за наложени дисциплинарни наказания и за висящи дисциплинарни производства;
4. за висящи и за приключени наказателни производства, независимо дали кандидатът е бил привлечен като обвиняем.
(6) Комисията определя и други документи, които кандидатите трябва да й представят.
(7) Всички представени от кандидатите и от народните представители документи се публикуват на интернет страниците на Народното събрание и на Висшия съдебен съвет до 3 работни дни от представянето им. Не се публикуват конкретни данни, съставляващи класифицирана информация, както и факти от интимния живот на трети лица.”
Комисията подкрепя/не подкрепя текста на вносителя за § 2.

Действащ текст: Чл. 19. (1) (Предишен текст на чл. 19 - ДВ, бр. 1 от 2011 г., в сила от 4.01.2011 г.) Народното събрание и органите на съдебната власт избират членове на Висшия съдебен съвет до един месец преди изтичането на мандата на изборните членове.
(2) (Нова - ДВ, бр. 1 от 2011 г., в сила от 4.01.2011 г.) Предложенията за кандидати за членове на Висшия съдебен съвет, които се избират от Народното събрание, се правят от народните представители до един месец преди провеждането на избора. Предложенията се публикуват на интернет страницата на Народното събрание заедно с кратка биография на кандидатите.
(3) (Нова - ДВ, бр. 1 от 2011 г., в сила от 4.01.2011 г.) Предложенията за кандидати за изборни членове на Висшия съдебен съвет от квотата на съдебната власт се правят до един месец преди провеждането на избора по чл. 24. Предложенията се правят от събранията по чл. 23, ал. 1 - 3 и се изпращат на Висшия съдебен съвет, който ги оповестява публично на страницата си в интернет заедно с кратка биография на кандидатите.

§ 3. Създава се чл. 19а:
„Чл. 19а. (1) В 14-дневен срок от публикуването на кандидатурите всеки кандидат представя на комисията, която подготвя избора, писмена концепция за работата си като член на Висшия съдебен съвет. Концепцията се публикува в срок до 3 работни дни от получаването й на интернет страниците на Народното събрание и на Висшия съдебен съвет.
(2) Юридически лица с нестопанска цел, регистрирани за осъществяване на общественополезна дейност, висши училища и научни организации не по-късно от 7 дни преди изслушването могат да представят на комисията становища за кандидата, включващи и въпроси, които да му бъдат поставяни. Анонимни становища и сигнали не се разглеждат. Представените становища и въпроси се публикуват на интернет страниците на Народното събрание и на Висшия съдебен съвет в срок до 3 дни след представянето им.
(3) Комисията изслушва всеки кандидат, който представя пред нея концепцията по ал. 1. Изслушването се насрочва и обявява от комисията не по-късно от един месец преди провеждането му. Изслушването се провежда на открито заседание на комисията не по-късно от 14 дни преди провеждане на избора. За изслушването се изготвя пълен стенографски протокол, който се публикува на интернет страницата на Народното събрание. Въпроси към кандидата могат да отправят членовете на комисията, включително въз основа на становищата по ал. 2.
(4) Комисията изготвя доклад за професионалните и нравствените качества на кандидатите, с който предлага кандидатурите за обсъждане и гласуване в Народното събрание. Докладът съдържа заключение относно:
1. наличието на минималните законови изисквания за заемане на длъжността; 
2. наличието на данни, които поставят под съмнение нравствените качества на кандидата, неговите квалификация, опит и професионални качества;
3. наличието на специфична подготовка, качества и мотивация за съответната длъжност;
4. публичната репутация и наличието на обществена подкрепа за кандидата.
(5) Докладите се публикуват на интернет страниците на Народното събрание и на Висшия съдебен съвет.
(6) Народното събрание избира всеки член на Висшия съдебен съвет поотделно.”

Предложение на Кр. Ципов и група нар. представители:
         В чл. 19а, ал. 1 се създава ново изречение второ: В същия срок кандидатите за членове на Висшия съдебен съвет представят декларация за имотното си състояние и произхода на средства за придобиване на имуществото им по образец,   утвърден от министъра на правосъдието.” Досегашното изречение второ става изречение трето и в него след думата „концепцията” се добавя „и декларацията”.
Комисията подкрепя/не подкрепя предложението.

Комисията подкрепя/не подкрепя текста на вносителя за § 3.

§ 4. Член 20 се изменя така:
„Чл. 20. (1) Органите на съдебната власт избират членове на Висшия съдебен съвет не по-късно от един месец преди изтичането на мандата на изборните членове.
(2) Предложенията за изборни членове на Висшия съдебен съвет се правят на събранията по чл. 21, ал. 3-7 и 10. 
(3) Изборът на член на Висшия съдебен съвет от квотата на съдиите, от квотата на прокурорите и от квотата на следователите се провежда на отделни общи делегатски събрания на съдиите, на прокурорите и на следователите при представителство един делегат на 5 души. При остатък, по-малък от 5 души, делегат не се избира.”
Комисията подкрепя/не подкрепя текста на вносителя за § 4.

Действащ текст: Чл. 20. (1) Изборът на член на Висшия съдебен съвет от квотата на съдиите и прокурорите се провежда на отделни делегатски събрания на съдиите и прокурорите при представителство един делегат на 10 души. При остатък, по-малък от 5 души, делегат не се избира.
(2) Изборът на член на Висшия съдебен съвет от квотата на следователите се провежда на общо събрание, в което участват всички следователи в Република България.

§ 5. Член 21 се изменя така:
„Чл. 21. (1) Предложенията за кандидати за изборни членове на Висшия съдебен съвет от квотата на съдебната власт може да се правят от всеки участник в събранията на съдиите и на прокурорите, както и от всеки участник в общото събрание на следователите в Република България. Предложението се придружава с писмени мотиви на съответния участник в събранието, направил предложението. Предложение се прави, при условие че е налице предварително писмено съгласие на кандидата.
(2) Събранията на съдиите и на прокурорите и общото събрание на следователите избират и делегати за събранията по чл. 20, ал. 3. 
(3) Върховният касационен съд, Върховната касационна прокуратура, Върховната административна прокуратура, апелативните съдилища и апелативните прокуратури предлагат кандидати за членове на Висшия съдебен съвет и избират делегати за събранията по чл. 20, ал. 3 на отделни събрания.
(4) Съдиите от Върховния административен съд и от административните съдилища предлагат кандидати за членове на Висшия съдебен съвет и избират делегати за общото делегатско събрание на съдиите по чл. 20, ал. 3 на отделно общо събрание.
(5) Съдиите и прокурорите от района на съответния окръжен съд предлагат кандидати за членове на Висшия съдебен съвет и избират делегати за събранията по чл. 20, ал. 3 на отделни събрания.
(6) Съдиите от военните съдилища и от военно-апелативния съд предлагат кандидати за членове на Висшия съдебен съвет и избират делегати за общото делегатско събрание на съдиите по чл. 20, ал. 3 на отделно общо събрание.
(7) Прокурорите от военно-окръжните прокуратури и от военно-апелативната прокуратура предлагат кандидати за членове на Висшия съдебен съвет и избират делегати за общото делегатско събрание на прокурорите по чл. 20, ал. 3 на отделно общо събрание.
(8) Съдиите от специализирания наказателен съд и от апелативния специализиран наказателен съд предлагат кандидати за членове на Висшия съдебен съвет и избират делегати на събранието на съдиите от апелативния съд – София.
(9) Прокурорите от специализираната прокуратура и от апелативната специализирана прокуратура предлагат кандидати за членове на Висшия съдебен съвет и избират делегати на събранието на прокурорите от района на апелативния съд – София.
(10) Следователите предлагат кандидати за членове на Висшия съдебен съвет и избират делегати на отделно общо събрание.”
Комисията подкрепя/не подкрепя текста на вносителя за § 5.

Действащ текст: Чл. 21. (1) Върховният касационен съд, Върховният административен съд, Върховната касационна прокуратура, Върховната административна прокуратура, апелативните съдилища, апелативните прокуратури и административните съдилища избират делегати на отделни събрания.
(2) Съдиите и прокурорите от района на съответния окръжен съд избират делегати на отделни събрания.
(3) Съдиите от военните съдилища избират делегати на общо събрание от всички военни съдилища.
(4) Прокурорите и следователите от военните прокуратури избират делегати на общо събрание на всички военни прокурори и военни следователи.

Предложение на Кр. Ципов и група нар. представители:
           Създава се § 5а с чл. 21а.
           „Чл. 21а. (1) Съдиите или прокурорите от всяко събрание по чл. 21 могат да предложат на съответното им общо делегатско събрание кандидати за членове на Висшия съдебен съвет:
1.	до петдесет души по щатно разписание – един кандидат;
2.	 на следващи петдесет  души – един кандидат;
3.	при остатък над 25 души – още един кандидат. 
     (2) За предложени  за избор на общите делегатски събрания кандидати за членове на Висшия съдебен съвет от съответните събрания на съдиите и прокурорите се смятат тези, които са получили мнозинство повече от половината от присъстващите, с тайно гласуване. 
(3) Когато при първото гласуване един или няколко кандидати не са получили необходимото мнозинство, се провежда повторно гласуване. Ако при повторното гласуване един или няколко кандидати не са получили необходимото мнозинство, за избран или избрани се смятат онези, които са получили най-много гласове.
Комисията подкрепя/не подкрепя предложението.

§ 6. Член 22 се изменя така:
„Чл. 22. (1) Събранията по чл. 21 се свикват с писмена покана от ръководителя на съответния орган на съдебната власт или по искане на една пета от членовете на Висшия съдебен съвет до 3 месеца преди изтичането на мандата на изборните членове на Висшия съдебен съвет. В поканата за свикване на събранието се посочват датата, мястото и часът на провеждането му.
(2) Събранията по чл. 21, ал. 4, 6 и 7 се свикват с писмена покана съответно от председателя на Върховния административен съд, председателя на военно-апелативния съд и от военно-апелативния прокурор.
(3) Когато събранието не се свика от лицата по ал. 1 и 2 в 7-дневен срок от изтичането на срока по ал. 1, министърът на правосъдието определя датата, мястото и часа на провеждане.
(4) Събранията по чл. 21 се провеждат, когато на тях присъстват повече от половината лица, които имат право да участват. При липса на кворум събранията се провеждат един час по-късно от определения и се смятат за редовни, ако на тях присъстват една трета от лицата, които имат право да участват.
(5) Делегатите се избират с мнозинство повече от половината от присъстващите с тайно гласуване. След провеждането на избора протоколът с решението за избор на делегати и за направените предложения за кандидати за изборни членове на Висшия съдебен съвет се изпраща незабавно на Висшия съдебен съвет. Избраните делегати се включват в списъка за участие в съответното общо делегатско събрание.”

Предложение на Кр. Ципов и група нар. представители:
      В § 6, относно чл. 22 в ал. 5 се създават изречения второ и трето: „Когато при първото гласуване един или няколко делегати не са получили необходимото мнозинство, се провежда повторно гласуване. Ако при повторното гласуване един или няколко делегати не са получили необходимото мнозинство, за избран или избрани се смятат онези, които са получили най-много гласове.”
Комисията подкрепя/не подкрепя предложението.

Комисията подкрепя/не подкрепя текста на вносителя за § 6.

Действащ текст: Чл. 22. (1) Събранието за избор на делегати се свиква с писмена покана от ръководителя на съответния орган на съдебната власт или по искане на една пета от членовете на Висшия съдебен съвет до два месеца преди изтичането на мандата на изборните членове на Висшия съдебен съвет. В поканата за свикване на събранието се посочват датата, мястото и часът на провеждането му.
(2) Когато събранието не се свика от лицата по ал. 1 в 7-дневен срок от изтичане на срока по ал. 1, министърът на правосъдието определя датата, мястото и часа на провеждане.
(3) Събранието за избор на делегати се провежда, когато на него присъстват повече от половината лица, които имат право да участват. При липса на кворум събранието се провежда един час по-късно от определения и се смята за редовно, ако на него присъстват една трета от лицата, които имат право да участват.
(4) Делегатите се избират с мнозинство повече от половината от присъстващите с тайно гласуване. След провеждането на избора протоколът с решението за избор на делегати се изпраща незабавно на Висшия съдебен съвет за включване на избраните лица в списъка за участие в общото делегатско събрание.

§ 7. Създава се чл. 22а:
„Чл. 22а. (1) Предложенията за кандидати за изборни членове на Висшия съдебен съвет се изпращат незабавно от административните ръководители на органите на съдебната власт, свикали съответните събрания, на Висшия съдебен съвет. Предложенията се изпращат само ако са придружени с писмено съгласие и подробна професионална биография на кандидата, както и с името и писмените мотиви на участника в събранието, издигнал съответната кандидатура. 
(2) Висшият съдебен съвет в срок до 3 работни дни от получаването на документите по ал. 1 ги публикува на интернет страницата си. В същия срок Висшият съдебен съвет служебно публикува на интернет страницата си и документите на всеки кандидат от кадровото му досие по чл. 30а, ал. 2. 
(3) При постъпването на всяко предложение Висшият съдебен съвет изисква от Инспектората към Висшия съдебен съвет и от Инспектората към Върховната касационна прокуратура подробни справки за всички проверки, свързани с кандидатите, които се публикуват на интернет страницата на Висшия съдебен съвет.
(4) В 14-дневен срок от публикуването на кандидатурите всеки кандидат представя на Висшия съдебен съвет писмена концепция за работата си като член на Висшия съдебен съвет, която се публикува на интернет страницата му в срок до 3 работни дни от представянето й.”

Предложение на Кр. Ципов и група нар. представители:
           В чл. 22а, ал. 4 накрая думите „която се публикува на интернет страницата му в срок до три работни дни от представянето й” се заличават. Създават се изречения второ и трето: В същия срок кандидатите за членове на Висшия съдебен съвет представят декларация за имотното си състояние и произхода на средства за придобиване на имуществото им по образец,   утвърден от министъра на правосъдието. Концепцията и декларацията на всеки кандидат се публикуват в срок до три работни дни от получаването им на интернет-страницата на Висшия съдебен съвет.” 
Комисията подкрепя/не подкрепя предложението.

Комисията подкрепя/не подкрепя текста на вносителя за § 7.

§ 8. В чл. 23 се правят следните изменения и допълнения:
1. В ал. 3 след думата „общото” се добавя „делегатско”.
2. Алинея 4 се изменя така:
„(4) Събранията по ал. 1-3 се свикват в едномесечен срок от провеждането на съответните събрания за предлагане на кандидати за изборни членове на Висшия съдебен съвет и за избор на делегати.”
3. В ал. 5 думите „или всички следователи” се заличават и се създава изречение второ: 
„При липса на кворум събранието се провежда един час по-късно от определения и се смята за редовно, ако присъстват повече от половината от лицата, които имат право да участват.”
Комисията подкрепя/не подкрепя текста на вносителя за § 8.

Действащ текст: Чл. 23. (1) Общото делегатско събрание на съдиите се свиква съвместно от председателя на Върховния касационен съд и председателя на Върховния административен съд.
(2) Общото делегатско събрание на прокурорите се свиква от главния прокурор.
(3) Общото събрание на следователите се свиква от директора на Националната следствена служба.
(4) Събранията по ал. 1 и 2 се свикват в 14-дневен срок от провеждането на съответните събрания за избор на делегати.
(5) Събранията по ал. 1 - 3 се провеждат, ако на тях присъстват две трети от избраните делегати или всички следователи.

§ 9. Член 24 се изменя така: 
„Чл. 24. (1) Делегатите на събранията по чл. 23, ал. 1-3 изслушват всеки кандидат, като кандидатите се представят по азбучен ред. Не се изслушва и не се гласува кандидат, чиято кандидатура не е публикувана по реда на чл. 22а и който не е представил писмена концепция в установения срок.
(2) За изслушването се изготвя пълен стенографски протокол. Делегатите могат да отправят въпроси към кандидата. 
(3) Когато кандидатите не могат да бъдат изслушани за един ден, председателстващият може да въведе ограничение за времето за представяне, за поставяне и отговор на въпроси.
(4) Събранията са публични и се излъчват в реално време в интернет чрез интернет страницата на Висшия съдебен съвет. 
(5) Общите делегатски събрания избират членове на Висшия съдебен съвет с тайно гласуване и с мнозинство повече от половината от присъстващите.
(6) Когато при първото гласуване един или няколко кандидати не са получили необходимото мнозинство, се провежда повторно гласуване. Ако при повторното гласуване един или няколко кандидати не са получили необходимото мнозинство, за избран или избрани се смятат онези, които са получили най-много гласове.”
Комисията подкрепя/не подкрепя текста на вносителя за § 9.

Действащ текст: Чл. 24. (1) Общите делегатски събрания избират членове на Висшия съдебен съвет с тайно гласуване и с мнозинство повече от половината от присъстващите.
(2) Когато при първото гласуване един или няколко кандидати не са получили необходимото мнозинство, се провежда повторно гласуване. Ако при повторното гласуване един или няколко кандидати не са получили необходимото мнозинство, за избран или избрани се смятат онези, които са получили най-много гласове.

§ 10. В чл. 25 се правят следните изменения и допълнения:
1. В ал. 1 след думата „събранията” се добавя „по чл. 23, ал. 1-3”.
2. В ал. 2 думите „провеждането на събранията” се заменят с „провеждането на всички събрания”.
Комисията подкрепя/не подкрепя текста на вносителя за § 10.

Действащ текст: Чл. 25. (1) Организационно-техническата подготовка на събранията се извършва от администрацията на Висшия съдебен съвет.
(2) Разходите по провеждането на събранията са за сметка на бюджета на Висшия съдебен съвет.

§ 11. Член 28 се изменя така:
„Чл. 28. (1) В едномесечен срок от изтичането на мандата изборният член на Висшия съдебен съвет се назначава на длъжност, с една степен 
по-висока от заеманата преди избора, или по негово искане се възстановява на заеманата преди избора длъжност, като времето, през което е бил член на Висшия съдебен съвет, се зачита за стаж по чл. 164, ал. 1-7.
(2) В едномесечен срок от предсрочното прекратяване на мандата на основание чл. 130, ал. 8, т. 1 от Конституцията изборният член на Висшия съдебен съвет се възстановява на заеманата преди избора длъжност, като времето, през което е бил член на Висшия съдебен съвет, се зачита за стаж по чл. 164, ал. 1-7.”
Комисията подкрепя/не подкрепя текста на вносителя за § 11.

Действащ текст: Чл. 28. (Изм. - ДВ, бр. 1 от 2011 г., в сила от 4.01.2011 г.) В едномесечен срок от изтичане на мандата или предсрочното му прекратяване на основание чл. 130, ал. 8, т. 1 от Конституцията изборният член на Висшия съдебен съвет се възстановява на длъжност съдия, прокурор или следовател, не по-ниска от заеманата преди избора, като времето, през което е бил член на Висшия съдебен съвет, се зачита за стаж по чл. 164, ал. 1 - 7.

Чл. 164. (1) (Изм. - ДВ, бр. 33 от 2009 г., бр. 42 от 2009 г., доп., бр. 32 от 2011 г., в сила от 1.01.2012 г.) За съдия в районен съд и прокурор в районна прокуратура се назначава лице, което има най-малко три години стаж. За съдия в районен съд и прокурор в районна прокуратура се назначава младши съдия, съответно младши прокурор, който има най-малко две години и девет месеца стаж.
(2) (Изм. и доп. - ДВ, бр. 33 от 2009 г.) За съдия в окръжен съд, прокурор в окръжна прокуратура и следовател в окръжен следствен отдел се назначава лице, което има най-малко 8 години стаж.
(3) (Нова - ДВ, бр. 1 от 2011 г., в сила от 4.01.2011 г., обявена за противоконституционна с Решение № 10 на КС на РБ в частта й относно думите "съдия или прокурор, който", бр. 93 от 2011 г.) 

За съдия в специализирания наказателен съд и прокурор в специализираната прокуратура се назначава съдия или прокурор, който има най-малко 10 години стаж, от които поне 5 като съдия по наказателни дела, прокурор или следовател. 

(4) (Предишна ал. 3 - ДВ, бр. 1 от 2011 г., в сила от 4.01.2011 г.) За съдия в административен съд се назначава лице, което има най-малко 8 години стаж.
(5) (Предишна ал. 4 - ДВ, бр. 1 от 2011 г., в сила от 4.01.2011 г.) За съдия в апелативен съд и прокурор в апелативна прокуратура се назначава лице, което има най-малко 10 години стаж.
(6) (Нова - ДВ, бр. 1 от 2011 г., в сила от 4.01.2011 г., обявена за противоконституционна с Решение № 10 на КС на РБ в частта й относно думите "съдия или прокурор, който", бр. 93 от 2011 г.) 

За съдия в апелативния специализиран наказателен съд и за прокурор в апелативната специализирана прокуратура се назначава съдия или прокурор, който има най-малко 12 години стаж, от които поне 8 като съдия по наказателни дела, прокурор или следовател. 

(7) (Предишна ал. 5 - ДВ, бр. 1 от 2011 г., в сила от 4.01.2011 г.) За съдия във Върховния касационен съд и във Върховния административен съд, за прокурор във Върховната касационна прокуратура и във Върховната административна прокуратура и за следовател в Националната следствена служба се назначава лице, което има най-малко 12 години стаж.
(8) (Изм. - ДВ, бр. 69 от 2008 г., предишна ал. 6, изм., бр. 1 от 2011 г., в сила от 4.01.2011 г., изм. и доп., бр. 82 от 2011 г., в сила от 1.01.2012 г.) За стаж по ал. 1 - 7 се зачита стажът, придобит на длъжност или професия, за която се изисква висше юридическо образование, включително стаж на лицата с висше юридическо образование на длъжност разследващ полицай с висше юридическо образование в системата на Министерството на вътрешните работи, разследващ полицай с висше юридическо образование в Министерството на отбраната или разследващ митнически инспектор в Агенция "Митници".
(9) (Изм. - ДВ, бр. 33 от 2009 г., предишна ал. 7, изм., бр. 1 от 2011 г., в сила от 4.01.2011 г.) За стаж по ал. 1 - 7 се зачита и стажът на длъжност, за която се изисква висше юридическо образование в институциите и органите на Европейския съюз, в международните правораздавателни органи или организации, създадени по силата на международен договор, по който Република България е страна.
(10) (Нова - ДВ, бр. 1 от 2011 г., в сила от 4.01.2011 г.) За стаж по ал. 1 - 7 се зачита стажът, придобит на длъжност стажант-юрист по смисъла на чл. 297, ако лицето е работило по трудово правоотношение с Министерството на правосъдието.

 КРБ - Чл. 130. (1) Висшият съдебен съвет се състои от 25 членове. Председателят на Върховния касационен съд, председателят на Върховния административен съд и главният прокурор са по право негови членове.
(2) За членове на Висшия съдебен съвет, които не са негови членове по право, се избират юристи с високи професионални и нравствени качества, които имат най-малко петнадесетгодишен юридически стаж.
(3) Единадесет от членовете на Висшия съдебен съвет се избират от Народното събрание и единадесет - от органите на съдебната власт.
(4) Мандатът на изборните членове на Висшия съдебен съвет е пет години. Те не могат да бъдат преизбирани веднага след изтичане на този срок.
(5) Заседанията на Висшия съдебен съвет се председателстват от министъра на правосъдието. Той не участва в гласуването.
(6) (Нова - ДВ, бр. 12 от 2007 г.) Висшият съдебен съвет:
1. назначава, повишава, премества и освобождава от длъжност съдиите, прокурорите и следователите;
2. налага дисциплинарните наказания понижаване и освобождаване от длъжност на съдиите, прокурорите и следователите;
3. организира квалификацията на съдиите, прокурорите и следователите;
4. приема проекта на бюджет на съдебната власт;
5. определя обхвата и структурата на годишните доклади по чл. 84, т. 16.
(7) (Нова - ДВ, бр. 12 от 2007 г.) Висшият съдебен съвет изслушва и приема годишните доклади на Върховния касационен съд, на Върховния административен съд и на главния прокурор за прилагането на закона и за дейността на съдилищата, прокуратурата и разследващите органи и ги внася в Народното събрание.
(8) (Нова - ДВ, бр. 12 от 2007 г.) Мандатът на изборен член на Висшия съдебен съвет се прекратява при:
1. подаване на оставка;
2. влязъл в сила съдебен акт за извършено престъпление;
3. трайна фактическа невъзможност да изпълнява задълженията си за повече от една година;
4. дисциплинарно освобождаване от длъжност или лишаване от право да упражнява юридическа професия или дейност.
(9) (Нова - ДВ, бр. 12 от 2007 г.) При прекратяване на мандата на изборен член на Висшия съдебен съвет на негово място се избира друг от съответната квота, който довършва мандата.

§ 12. Член 44 се изменя така:
„Чл. 44. (1) Народното събрание избира главен инспектор и инспектори не по-късно от един месец преди изтичането на техния мандат.
(2) Предложенията за кандидати за главен инспектор и за инспектори се разглеждат от специализираната постоянна комисия на Народното събрание. 
(3) Предложенията за кандидати за главен инспектор и за инспектори се правят от народните представители не по-късно от два месеца преди провеждането на избора пред комисията по ал. 2. Предложенията се придружават от подробни писмени мотиви. Предложенията се правят, при условие че е налице предварително писмено съгласие на кандидата.
(4) Предложенията заедно с подробна професионална биография на кандидатите се публикуват в срок до 3 работни дни от получаването им на интернет страниците на Народното събрание и на Инспектората към Висшия съдебен съвет. На интернет страниците се публикуват и името и мотивите на народния представител, издигнал съответната кандидатура. 
(5) В 14-дневен срок от постъпване на предложенията кандидатите за главен инспектор и за инспектори представят пред комисията документи, които съдържат данни, когато такива са налице:
1. за периодично извършените атестации;
2. за поощрения; 
3. за наложени дисциплинарни наказания и за висящи дисциплинарни производства;
4. за висящи и приключени наказателни производства, независимо дали кандидатът е бил привлечен като обвиняем.
(6) Комисията определя и други документи, които кандидатите трябва да й представят.
(7) Всички представени от кандидатите и от народните представители документи се публикуват на интернет страниците на Народното събрание и на Инспектората към Висшия съдебен съвет до 3 работни дни от представянето им. Не се публикуват конкретни данни, съставляващи класифицирана информация, както и факти от интимния живот на трети лица.”
Комисията подкрепя/не подкрепя текста на вносителя за § 12.
Действащ текст: Чл. 44. Предложенията за главен инспектор и инспектори се внасят в Народното събрание не по-рано от три месеца и не по-късно от два месеца преди изтичането на мандата на главния инспектор и на инспекторите.

§ 13. Член 45 се изменя така:
„Чл. 45. (1) В 14-дневен срок от публикуването на кандидатурите всеки кандидат за главен инспектор и за инспектор представя на комисията, която подготвя избора, писмена концепция за дейността си. Концепцията се публикува в срок до 3 работни дни от получаването й на интернет страниците на Народното събрание и на Инспектората към Висшия съдебен съвет.
(2) Юридически лица с нестопанска цел, регистрирани за осъществяване на общественополезна дейност, висши училища и научни организации не по-късно от 7 дни преди изслушването могат да представят на комисията становища за кандидата, включващи и въпроси, които да му бъдат поставяни. Анонимни становища и сигнали не се разглеждат. Представените становища и въпроси се публикуват на интернет страниците на Народното събрание и на Инспектората към Висшия съдебен съвет в срок до 3 дни след представянето им.
(3) Комисията изслушва всеки кандидат за инспектор и за главен инспектор, които представят пред нея концепцията по ал. 1. Изслушването се насрочва и обявява от комисията не по-късно от един месец преди провеждането му. 
(4) Изслушването се провежда на открито заседание на комисията не по-късно от 14 дни преди провеждането на избора. За изслушването се изготвя пълен стенографски протокол, който се публикува на интернет страницата на Народното събрание. Въпроси към кандидатите могат да отправят членовете на комисията, включително въз основа на становищата по ал. 2.
(5) Комисията изготвя доклад за професионалните и нравствените качества на кандидатите, с който предлага кандидатурите за обсъждане и гласуване в Народното събрание. Докладът съдържа заключение относно:
1. наличието на минималните законови изисквания за заемане на длъжността; 
2. наличието на данни, които поставят под съмнение нравствените качества на кандидата, неговите квалификация, опит и професионални качества;
3. наличието на специфична подготовка, качества и мотивация за съответната длъжност;
4. публичната репутация и наличието на обществена подкрепа за кандидата.
(6) Докладите се публикуват на интернет страниците на Народното събрание и на  Инспектората към Висшия съдебен съвет.”
Комисията подкрепя/не подкрепя текста на вносителя за § 13.

Действащ текст: Чл. 45. (1) Предложенията за главен инспектор и инспектори се разглеждат от специализираната постоянна комисия на Народното събрание.
(2) Специализираната постоянна комисия провежда изслушване на предложените кандидати, които отговарят на изискванията на закона, и внася в Народното събрание доклад, който обобщава резултатите от него.

§ 14. Член 46 се изменя така:
„Чл. 46. Народното събрание избира главния инспектор и всеки от инспекторите поотделно с мнозинство две трети от народните представители.”
Комисията подкрепя/не подкрепя текста на вносителя за § 14.
Действащ текст: Чл. 46. Народното събрание избира поотделно главния инспектор и инспекторите с мнозинство две трети от народните представители.

§ 15. Член 50 се изменя така:
„Чл. 50. (1) В едномесечен срок от изтичането на мандата главният инспектор се назначава на длъжност, с една степен по-висока от заеманата преди избора, или по негово искане се възстановява на заеманата преди избора длъжност в органите на съдебната власт.
(2) В едномесечен срок от изтичането на мандата инспекторът се назначава на длъжност, с една степен по-висока от заеманата преди избора, или по негово искане се възстановява на заеманата преди избора длъжност в органите на съдебната власт.
(3) В едномесечен срок от предсрочното прекратяване на мандата на основание чл. 48, ал. 1, т. 1 главният инспектор и инспекторите се възстановяват на заеманата преди избора длъжност в органите на съдебната власт.”
Комисията подкрепя/не подкрепя текста на вносителя за § 15.

Действащ текст: Чл. 48. (1) Главният инспектор и инспекторите се освобождават от длъжност преди изтичането на мандата им при:
1. подаване на оставка;
2. влизане в сила на съдебен акт за извършено престъпление;
3. (изм. - ДВ, бр. 33 от 2009 г.) трайна фактическа невъзможност да изпълняват задълженията си за повече от една година;
4. лишаване от право да упражняват юридическа професия или дейност;
5. тежко нарушение или системно неизпълнение на служебните задължения, както и действия, които накърняват престижа на съдебната власт;
6. неизпълнение на задължението по чл. 47, ал. 2. 
(2) В случаите по ал. 1, т. 2 - 6 предложение за освобождаване на главния инспектор или инспекторите могат да правят най-малко една пета от народните представители или Висшият съдебен съвет.
  
Чл. 50. (Изм. - ДВ, бр. 1 от 2011 г., в сила от 4.01.2011 г., обявен за противоконституционен с Решение № 10 на КС на РБ в частта относно думите "съдия, прокурор или следовател" - ДВ, бр. 93 от 2011 г.) 

 При изтичане на мандата или при предсрочното му прекратяване на основание чл. 48, ал. 1, т. 1 главният инспектор и инспекторите се възстановяват на длъжност съдия, прокурор или следовател, не по-ниска от заеманата преди избора. 

§ 16. Създава се глава трета „а”: 

„Глава трета „а”
РАЗГЛЕЖДАНЕ НА ЖАЛБИ СРЕЩУ НАРУШАВАНЕ
ПРАВОТО НА РАЗГЛЕЖДАНЕ И РЕШАВАНЕ НА ДЕЛОТО В РАЗУМЕН СРОК

Раздел І
ОБЩИ ПОЛОЖЕНИЯ
Чл. 60а. (1) Инспекторатът към Висшия съдебен съвет разглежда жалби на граждани и юридически лица срещу актове, действия или бездействия на органите на съдебната власт, с които се нарушава правото им на разглеждане и решаване на делото в разумен срок.
(2) За разглеждане на жалбите в Инспектората към Висшия съдебен съвет се създава специализирано звено.
(3) За експерти в специализираното звено се назначават юристи, които имат най-малко 5 години юридически стаж. Възнаграждението на експертите е равно на възнаграждението на съдия в районен съд.
(4) Жалба по ал. 1 се подава в 6-месечен срок от приключване на съответното производство.
(5) По реда на тази глава се разглеждат жалбите, подадени от граждани и юридически лица, които са:
1. страни по приключени граждански, административни и наказателни производства;
2. обвиняеми, пострадали или ощетени юридически лица по прекратени досъдебни производства.
(6) За жалбите се създава отделен регистър, който се публикува на интернет страницата на Инспектората.
(7) По реда на тази глава се определя и изплаща обезщетение в съответствие с практиката на Европейския съд по правата на човека в размер не повече от 10 000 лв. 
(8) Не се дължи такса за разглеждане на жалби по реда на тази глава.

Раздел ІІ
СЪДЪРЖАНИЕ И ПРОВЕРКА НА ЖАЛБАТА

Чл. 60б. (1) Жалбата трябва да е написана на български език и да съдържа:
1. имената по документ за самоличност, единен граждански номер и адрес; телефон, факс и електронен адрес, ако има такъв - за българските граждани;
2. имената по документ за самоличност, личен номер на чужденец и адрес; телефон, факс и електронен адрес, ако има такъв - за чужденците;
3. фирмата на търговеца или наименованието на юридическото лице, изписани и на български език, седалището и последния посочен в съответния регистър адрес на управление и електронния му адрес;
4. посочване на акта, действието или бездействието, с което е извършено нарушението от съответния орган;
5. органа, до който се подава жалбата;
6. в какво се състои искането;
7. подпис на жалбоподателя.
(2) Жалбоподателят прилага декларация, че искане за обезщетение за същото нарушение не е направено и обезщетение не е изплатено по друг ред.
(3) Ако жалбата не отговаря на изискванията на ал. 1 и 2, на жалбоподателя се изпраща съобщение за отстраняване на допуснатите нередовности в 7-дневен срок от получаване на съобщението.
(4) Ако жалбоподателят не отстрани нередовностите, жалбата заедно с приложенията се връща, а при непълен адрес се оставя в общата канцелария на Инспектората на разположение на жалбоподателя.
(5) Жалбата се оставя без разглеждане, когато:
1. е подадена от лице, което няма право на жалба;
2. е подадена след изтичане на 6-месечния срок по чл. 60а, ал. 4;
3. не са отстранени нередовностите в срока по ал. 3; 
4. има образувано или приключено производство пред друг компетентен орган по жалба от същото лице и със същия предмет.

Раздел IIІ
РЕД ЗА РАЗГЛЕЖДАНЕ НА ЖАЛБИТЕ

Чл. 60в. (1) Главният инспектор разпределя за проучване постъпилите жалби на състав от инспектор и двама експерти на принципа на случайния подбор, като единият от експертите определя за докладчик.
(2) Докладчикът проверява редовността на жалбата и се произнася с разпореждане, с което:
1. определя 7-дневен срок за отстраняване на нередовностите по чл. 60б, ал. 3; 
2. оставя жалбата без разглеждане в случаите по чл. 60б, ал. 5;
3. образува преписка в останалите случаи.
(3) Разпореждането по ал. 2, т. 2 може да бъде оспорено писмено пред инспектора, определен по реда на ал. 1, в 7-дневен срок от получаването му. 
(4) Когато инспекторът потвърди оставянето на жалбата без разглеждане, той прекратява преписката.
(5) Разпореждането на докладчика по ал. 2, т. 1 и 3 и разпореждането на инспектора по ал. 3 и 4 са окончателни.
Чл. 60г. (1) Когато при извършване на проверката проверяващият състав установи нарушение на задължението за разглеждане и решаване на делото в разумен срок, той изготвя констативен протокол. 
(2) Протоколът съдържа данни: 
1. за времето и мястото на съставянето му; 
2. за жалбоподателя; 
3. за проверяващия инспектор и експертите, които го подпомагат; 
4. за делото, по което се съставя; 
5. за общия период на производството; за периода на забавяне, отговорност за което носи компетентният орган; за периода на забавяне, което се дължи на действия или бездействия на жалбоподателя или на негов законен или процесуален представител; 
6. подписи на членовете на проверяващия състав. 
(3) Протоколът се изпраща незабавно на Министерството на правосъдието, което в 14-дневен срок чрез определен правителствен агент изготвя становище. Правителственият агент въз основа на установените от проверяващия състав факти и обстоятелства изразява писмено становище по основателността на жалбата и размера на обезщетението съобразно  практиката на Европейския съд по правата на човека.
Чл. 60д. (1) Проверяващият състав в 14-дневен срок от получаване на становището по чл. 60г, ал. 3 изготвя мотивирано писмено предложение до главния инспектор:
1. за отхвърляне на жалбата като неоснователна;
2. за одобряване на предложения проект на спогодителен протокол.
(2) Главният инспектор отхвърля жалбата като неоснователна, когато продължителността на производството не надхвърля разумния срок или когато забавянето се дължи на действия или бездействия на жалбоподателя или на негов законен или процесуален представител.
(3) Извън случаите по ал. 2 главният инспектор одобрява изготвения от проверяващия състав проект на спогодителен протокол, освен ако той противоречи на закона и на добрите нрави.
(4) Спогодителният протокол се изготвя по образец, утвърден от главния инспектор.
Чл. 60е. (1) Когато главният инспектор одобри проекта на спогодителен протокол, определените по реда на чл. 60в, ал. 1 експерти предлагат на жалбоподателя подписването му. 
(2) Когато жалбоподателят приеме условията по спогодителния протокол, той се подписва от него и от членовете на проверяващия състав.
(3) Когато жалбоподателят откаже да подпише протокола, отказът му се удостоверява с неговия подпис или с подписите на двамата експерти от състава.
Чл. 60ж. Проверката на обстоятелствата и произнасянето по жалбата се извършват в 6-месечен срок от постъпването й.

Раздел ІV
ИЗПЛАЩАНЕ НА ОБЕЗЩЕТЕНИЯТА
Чл. 60з. Обезщетенията се изплащат въз основа на подписан спогодителен протокол и заповед на главния инспектор.
Чл. 60и. (1) Дължимите обезщетения по тази глава се изплащат от бюджета на съдебната власт чрез бюджетната сметка на Инспектората към Висшия съдебен съвет. 
(2) Министърът на финансите предоставя всяко тримесечие средства по бюджета на съдебната власт до размера на фактически изплатените обезщетения по ал. 1 за съответното тримесечие чрез промяна в бюджетните му взаимоотношения с централния бюджет.
Чл. 60к. Лицата, получили обезщетение по реда на тази глава, не могат да търсят обезщетение на същото основание  по съдебен ред.

Раздел V
МЕРКИ ЗА ОТСТРАНЯВАНЕ НА ПРИЧИНИТЕ ЗА НАРУШЕНИЯТА

Чл. 60л. (1) Главният инспектор всяко тримесечие изпраща на Висшия съдебен съвет данни за установените нарушения и за изплатените обезщетения, като ги публикува на интернет страницата на Инспектората към Висшия съдебен съвет.
(2) Висшият съдебен съвет всяко шестмесечие анализира причините за нарушенията и приема мерки за тяхното отстраняване. 
(3) Висшият съдебен съвет публикува на интернет страницата си информацията по ал. 1 и 2.” 

         Предложение от нар. пр. Любен Корнезов:
          Глава трета „а” „Разглеждане на жалби срещу нарушаване правото на разглеждане и решаване на делото в разумен срок” – чл. 60а – 60к да отпадне. 
          Комисията подкрепя/не подкрепя предложението.

Предложение на Кр. Ципов и група нар. представители:
    В § 16, относно глава трета „а”:
   І. В наименованието на глава трета „а” думата „жалби” се заменя със „заявления”.

  ІІ. В Раздел І „ОБЩИ ПОЛОЖЕНИЯ”, чл. 60а се изменя така:
„Чл. 60а. (1) По реда на тази глава се разглеждат заявления на граждани и юридически лица срещу актове, действия или бездействия на органите на съдебната власт, с които се нарушава правото им на разглеждане и решаване на делото в разумен срок.
(2) По реда на тази глава се разглеждат заявленията, подадени от граждани и юридически лица, които са:
1. страни по приключени граждански, административни и наказателни производства;
2. обвиняеми, пострадали или ощетени юридически лица по прекратени досъдебни производства.
(3) По реда на тази глава се определя и изплаща обезщетение в съответствие с практиката на Европейския съд по правата на човека в размер не повече от 10 000 лв. 
(4) Заявление по ал. 1 се подава в 6-месечен срок от приключване на съответното производство с влязъл в сила съдебен акт, чрез Инспектората към Висшия съдебен съвет до министъра на правосъдието.
 (5) За заявленията се създава отделен регистър, който се публикува на интернет страницата на Инспектората към Висшия съдебен съвет .
(6) Не се дължи такса за разглеждане на заявления по реда на тази глава.

ІІІ. В Раздел ІІ се правят следните изменения:
1. В наименованието на раздела думата „жалбата” се заменя със „заявлението”;
2. В чл. 60 б:
а) В ал. 1 в текста преди т. 1 и в т. 5 думата „жалбата” се заменя със „заявлението”, а в т. 7 думата „жалбоподателя” се заменя със „заявителя”;
б) В ал. 2  думата „жалбоподателят” се заменя със „заявителят”;
в) Алинеи 3, ал. 4 и ал. 5 да отпаднат.

ІV. В Раздел ІІІ се правят следните изменения :
          1. В наименованието на раздела думата „жалбите” се заменя със „заявленията”.
2. Член 60в се изменя така:
„Чл. 60в. (1) За проверка на заявленията по чл. 60а, ал. 1 в Инспектората към Висшия съдебен съвет се създава специализирано звено.
(2) За експерти в специализираното звено се назначават юристи, които имат най-малко 5 години юридически стаж. Възнаграждението на експертите е равно на възнаграждението на съдия в районен съд.
(3) Главният инспектор разпределя за проучване постъпилите жалби на състав от инспектор и двама експерти на принципа на случайния подбор, като единият от експертите определя за докладчик.
(4) Ако заявлението не отговаря на изискванията на чл. 60б, ал. 1 и 2, на заявителя се изпраща съобщение за отстраняване на допуснатите нередовности в 7-дневен срок от получаване на съобщението.
(5) Ако заявителят не отстрани нередовностите, заявлението заедно с приложенията се връща.”

3.В чл. 60г се правят следните изменения:
               а) В ал. 1 след думата „състав” се добавя „ от инспектор и двама експерти”;
               б) В ал. 2, т. 2 и 5 думата „жалбоподателя” се заменя със „заявителя”;
               в) Алинея 3 се изменя така:
               „(3) В констативния протокол се отразява и становището на проверяващия състав по въпроса спазен ли е срока по чл. 60а, ал. 4.”

           4. Член 60д се изменя така:
„Чл. 60д. Заявлението с всички постъпили към него документи и констативния протокол се изпраща незабавно на министъра на правосъдието за произнасяне по заявлението не по-късно от три месеца от постъпването му, респективно от изправяне на нередовностите по него.”
           5. Член 60е се изменя така:
„Чл. 60е. (1) Министърът на правосъдието или упълномощено от него лице, въз основа на установените от проверяващия състав факти и обстоятелства отхвърля заявлението като неоснователно, когато:
1.	продължителността на производството не надхвърля разумния срок;
2.	 забавянето се дължи на действия или бездействия на заявителя или на негов законен или процесуален представител.
                 (2) Министърът на правосъдието или упълномощено от него лице, въз основа на установените от проверяващия състав факти и обстоятелства определя размера на обезщетението съобразно практиката на Европейския съд по правата на човека и предлага сключване на споразумение със заявителя.
               6. В чл. 60ж думата „жалбата” се заменя със „заявлението”.      
 V. В Раздел ІV „ИЗПЛАЩАНЕ НА ОБЕЗЩЕТЕНИЯТА” се правят следните изменения и допълнения:
           1. Член 60з се изменя така:
„Чл. 60з. Обезщетенията се изплащат въз основа на сключеното споразумение.”
                 2.   Член 60и се изменя така:
               „Чл. 60и. Средствата, необходими за изплащане на сумите по сключените споразумения се осигуряват от републиканския бюджет.”
            3. Член 60к се изменя така:
„Чл. 60к. (1) Дължимите обезщетения по тази глава се изплащат от бюджета на Министерството на правосъдието.
(2) Министърът на финансите предоставя всяко тримесечие средства по бюджета на Министерството на правосъдието до размера на фактически изплатените обезщетения по ал. 1 за съответното тримесечие чрез промяна в бюджетните му взаимоотношения с централния бюджет.”
           4. Създава се нов чл. 60л:
„Чл. 60л.  Лицата, получили обезщетение по реда на тази глава, не могат да търсят обезщетение на същото основание  по съдебен ред.”
VІ. Раздел V „МЕРКИ ЗА ОТСТРАНЯВАНЕ НА ПРИЧИНИТЕ ЗА НАРУШЕНИЯТА” с чл. 60л. да отпадне.
Комисията подкрепя/не подкрепя предложението.

Комисията подкрепя/не подкрепя текста на вносителя за § 16.

Предложение на Кр. Ципов и група нар. представители:
   Да се създаде § 16а:
    „§ 16а. В чл. 75 се правят следните изменения:
      1. В основното изречение на ал. 1 думите „Висшият съдебен съвет приема” се заменят с „Министърът на правосъдието издава”.
      2. Алинея 2 се отменя.    
Комисията подкрепя/не подкрепя предложението.

Действащ текст: Чл. 75. (Обявен за противоконституционен с Решение № 10 на КС на РБ - ДВ, бр. 93 от 2011 г.) (1) (Предишен текст на чл. 75, изм. - ДВ, бр. 1 от 2011 г., в сила от 4.01.2011 г.) 

Висшият съдебен съвет приема наредба, с която определя:
1. реда, по който се посочват кандидатите за съдебни заседатели;
2. възнагражденията на съдебните заседатели;
3. други организационни въпроси, свързани със съдебните заседатели.
(2) (Нова - ДВ, бр. 1 от 2011 г., в сила от 4.01.2011 г.) Наредбата по ал. 1 се обнародва в "Държавен вестник". 

§ 17. В чл. 77 се правят следните допълнения:
1. В ал. 3 се създава изречение второ: 
„При Министерството на правосъдието има Централно бюро за съдимост.”
2. В ал. 4 след думите „на бюрата за съдимост” се добавя „и на Централното бюро за съдимост” и накрая се добавя „съгласувано с Висшия съдебен съвет”.
Предложение на Кр. Ципов и група нар. представители:
   В § 17, т. 2 да се измени така:
    „2. Алинея 4 се изменя така:
     (4) Функциите и организацията на дейността на бюрата за съдимост и на Централното бюро за съдимост, включително подаването на заявление с електронен подпис за издаване на свидетелства за съдимост и на справки за съдимост в електронен вид, както и контролът върху нея се уреждат с наредба на министъра на правосъдието.”
Комисията подкрепя/не подкрепя предложението.

Комисията подкрепя/не подкрепя текста на вносителя за § 17.

Действащ текст: Чл. 77. (1) Районният съд се състои от съдии и се ръководи от председател.
(2) В районния съд могат да се създават отделения.
(3) При всеки районен съд има бюро за съдимост.
(4) Функциите и организацията на дейността на бюрата за съдимост, както и контролът върху нея се уреждат с наредба на министъра на правосъдието.

§ 18. В чл. 87, ал. 2 след думата „командирова” се добавя „районен” и се поставя запетая, след думата „окръжен” се добавя „или апелативен” и след думите „апелативен съд” се добавя „със съответен ранг при спазване условията на чл. 227”.
Комисията подкрепя/не подкрепя текста на вносителя за § 18.

Действащ текст: Чл. 87. (1) (Изм. - ДВ, бр. 33 от 2009 г.) Когато длъжността на съдия от окръжен съд не е заета или съдия е възпрепятстван да изпълнява длъжността си и не може да бъде заместен от друг съдия от същия съд, председателят на апелативния съд може да командирова на негово място съдия от апелативния съд, от друг окръжен съд или съдия от районен съд с ранг на съдия от окръжен съд от съдебния район на апелативния съд. Командироването се извършва при спазване условията на чл. 227. 
(2) (Нова - ДВ, бр. 33 от 2009 г.) Когато командироването по ал. 1 не е възможно, председателят на Върховния касационен съд може да командирова окръжен съдия от района на друг апелативен съд.
(3) (Предишна ал. 2, доп. - ДВ, бр. 33 от 2009 г.) Командироването на съдията се съгласува с административния му ръководител, като заповедта за командироване се мотивира.

Чл. 227. (1) Съдия, прокурор или следовател не може да бъде командирован за повече от три месеца в една календарна година без предварителното му писмено съгласие.
(2) Бременни и майки с деца до тригодишна възраст не могат да бъдат командировани без предварителното им писмено съгласие.
(3) За времето, през което съдия, прокурор или следовател е командирован за изпълнение на длъжност, която е по-висока от заеманата от него длъжност, той получава съответното по-високо възнаграждение.
(4) (Нова - ДВ, бр. 33 от 2009 г.) Органът, в който е назначен магистратът, заплаща възнаграждението за основната длъжност, на която е назначен, както и разликата до размера на по-високото възнаграждение за ранг и по-горестоящата длъжност, на която е командирован.

§ 19. В чл. 100е, ал. 2 след думите „съдия от” се добавя „районен” и се поставя запетая.  
Комисията подкрепя/не подкрепя текста на вносителя за § 19.

Действащ текст: Чл. 100е. (Нов - ДВ, бр. 1 от 2011 г., в сила от 4.01.2011 г.) (1) Когато длъжността на съдия от специализирания наказателен съд не е заета или съдия е възпрепятстван да изпълнява длъжността си и не може да бъде заменен с друг съдия от същия съд, председателят на апелативния специализиран наказателен съд може да командирова на негово място съдия от апелативния специализиран наказателен съд при спазване на условията на чл. 227. 
(2) Когато командироването по ал. 1 не е възможно, председателят на Върховния касационен съд може да командирова съдия от окръжен или апелативен съд със съответен ранг при спазване на условията на чл. 227. 
(3) Командироването на съдията се съгласува с административния му ръководител, като заповедта за командироване се мотивира.

Предложение на Кр. Ципов и група нар. представители:
       Да се създадат § 19а, 19б, 19в, 19г и 19д :
             „§ 19а. В чл. 167 се правят следните изменения и допълнения: 
              1. Създава се нова ал. 2:
             (2) Процедурата за избор на кандидати за административни ръководители, с изключение на председател на Върховния касационен съд, председател на Върховния административен съд и главен прокурор се открива от Висшия съдебен съвет не по-рано от три месеца и не по-късно от един месец преди изтичане на мандата или в 7-дневен срок от настъпване на обстоятелство по чл. 175, ал. 1.
            2. Досегашните ал. 2 и 3 стават ал. 3 и 4. 

            § 19б. В чл. 173, ал. 1 думите „два месеца” се заменят с „шест месеца”, а думите „един месец” се заменят с „три месеца”.

§ 19в. Член 374 се изменя така:
„Чл. 374. (1) Инспекторатът на министъра на правосъдието се състои от инспектори, които се ръководят от главен инспектор.
(2) Главният инспектор и инспекторите се назначават от министъра на правосъдието. Главният инспектор се назначава за срок 5 години, а инспекторите – за срок 4 години, без ограничение за следващо назначаване.
(3) За главен инспектор може да се назначи лице, което има най-малко 12 години юридически стаж, а за инспектор - най-малко 8 години юридически стаж.
(4) Възнаграждението на главния инспектор е равно на възнаграждението на съдия в окръжен съд, а на инспекторите – на възнаграждението на съдия в районен съд.
(5) При първоначално назначаване на главен инспектор или инспектор се провежда конкурс по Кодекса на труда, а при следващо назначаване – след провеждане на атестиране.”

§ 19г. Член 375 се изменя така:
„Чл. 375. (1) При освобождаване от длъжност на главен инспектор или инспектор лицето се възстановява на длъжността, която е заемало до назначаването му, ако е работило в органите на съдебната власт.
(2) За възстановяването по ал. 1 лицето подава в 14-дневен срок от освобождаването му от длъжност молба до Висшия съдебен съвет или до министъра на правосъдието – за държавен съдебен изпълнител или съдия по вписванията.
(3) Времето, прослужено като главен инспектор и инспектор в Инспектората към министъра на правосъдието, се зачита за стаж по чл. 164, ал. 1 - 7.”

§ 19д. Създава се чл. 377а:
„Чл. 377а. Министърът на правосъдието, съгласувано с Висшия съдебен съвет издава наредба за реда за изграждане, внедряване, използване и развитие на автоматизираните информационни системи в съдебната власт.”
Комисията подкрепя/не подкрепя предложението.
Действащ текст:
Чл. 167. (1) Административни ръководители на органите на съдебната власт са:
1. (доп. - ДВ, бр. 33 от 2009 г.) председателят на Върховния касационен съд, председателят на Върховния административен съд, главният прокурор и директорът на Националната следствена служба, който е и заместник на главния прокурор по разследването;
2. (изм. - ДВ, бр. 1 от 2011 г., в сила от 4.01.2011 г.) председател на апелативен съд, на апелативния специализиран наказателен съд и на военно-апелативния съд, апелативен, военно-апелативен прокурор и ръководител на апелативната специализирана прокуратура;
3. (изм. - ДВ, бр. 33 от 2009 г., бр. 1 от 2011 г., в сила от 4.01.2011 г.) председател на окръжен, административен, специализирания наказателен и на военен съд, окръжен, военно-окръжен прокурор и ръководител на специализираната прокуратура;
4. председател на районен съд и районен прокурор.
(2) (Нова - ДВ, бр. 42 от 2009 г.) Административните ръководители встъпват в длъжност в 14-дневен срок от постановяването на решението на Висшия съдебен съвет. Заинтересованите лица могат да оспорват решението на Висшия съдебен съвет в 14-дневен срок от постановяването му. Жалбата не спира изпълнението, освен ако съдът постанови друго.
(3) (Предишна ал. 2 - ДВ, бр. 42 от 2009 г.) Мандатът на административния ръководител започва от деня на встъпването му в длъжност.
Чл. 173. (1) Процедурата за избор на кандидати за председател на Върховния касационен съд, председател на Върховния административен съд и главен прокурор се открива от Висшия съдебен съвет не по-рано от два месеца и не по-късно от един месец преди изтичане на мандата или в 7-дневен срок от настъпване на обстоятелство по чл. 175, ал. 1. 
(2) Предложения за кандидатури могат да правят не по-малко от една пета от членовете на Висшия съдебен съвет, както и министърът на правосъдието.
(3) Предложенията се правят в двете поредни заседания, следващи заседанието, на което е прието решение за откриване на процедурата.
(4) Предложението се прави в писмена форма и към него се прилага кадрова справка на кандидата по образец, утвърден от Висшия съдебен съвет.
(5) Предложенията се внасят за разглеждане във Висшия съдебен съвет от неговия председателстващ не по-късно от 7 дни преди заседанието, на което ще се разглеждат. Висшият съдебен съвет изслушва кандидатите по азбучен ред.
(6) Висшият съдебен съвет приема решението за избор на кандидат с мнозинство повече от две трети от членовете си с тайно гласуване.
(7) Когато при първото гласуване няма кандидат, който да е получил повече от две трети гласове от членовете на Висшия съдебен съвет, изборът продължава за двамата кандидати, получили най-много гласове.
(8) При изготвяне на ново предложение, когато Президентът на Република България откаже да назначи предложен от Висшия съдебен съвет кандидат, изборът се извършва по реда на ал. 1 - 7.

Чл. 374. (Изм. - ДВ, бр. 1 от 2011 г., в сила от 4.01.2011 г.) (1) Инспекторатът към министъра на правосъдието се състои от инспектори, които се ръководят от главен инспектор.
(2) Главният инспектор и инспекторите се назначават от министъра на правосъдието след провеждане на конкурс по Закона за държавния служител. 
(3) За главен инспектор може да се назначи лице, което има най-малко 12 години юридически стаж, а за инспектор - най-малко 8 години юридически стаж.
(4) Времето, прослужено като главен инспектор и инспектор в Инспектората към министъра на правосъдието, се зачита за стаж по чл. 164, ал. 1 - 7.
 
Чл. 375. (Изм. - ДВ, бр. 1 от 2011 г., в сила от 4.01.2011 г.) (1) При освобождаване от длъжност на главен инспектор или инспектор лицето се възстановява на длъжността, която е заемало до назначаването му, ако е работило в органите на съдебната власт.
(2) За възстановяването по ал. 1 лицето подава молба до Висшия съдебен съвет в 14-дневен срок от освобождаването му от длъжност.

Предложение на нар. пр. Димо Гяуров и група нар. представители:
Да се създадат параграфи 19а и 19б:
§ 19а. В чл. 169 се добавя нова алинея 3 със следния текст: „По отношение на кандидатите за административни ръководители, се прилагат съответно изискванията на чл. 173, ал. 4, 5, 6, 7 и 8.
§ 19б. В чл. 173се правят следните изменения и допълнения:
1. В ал. 4 се добавят нови изречения със следния текст: „Предложенията се придружават от подробни писмени мотиви. Предложенията се правят, при условие че е налице предварително писмено съгласие на кандидата."
2. В ал. 5, след изречение първо се добавя ново изречение със следния текст: „Предложенията заедно с подробна професионална биография на кандидатите се публикуват в деня на внасянето им на интернет страниците на Висшия съдебен съвет, заедно с името и мотивите на вносителите, издигнали съответната кандидатура."
                   В същата алинея накрая се добавят нови изречения със следния текст: „Висшия съдебен съвет изслушва всеки кандидат и концепцията му по ал. 7 в открито заседание, предавано по заявили предварително желание за това електронни медии и в интернет. Изслушването се насрочва и обявява от Висшия съдебен съвет не по-късно от една седмица преди провеждането му. За изслушването се изготвя пълен стенографски протокол, който се публикува на интернет страницата на Висшия съдебен съвет. Въпроси към кандидата могат да отправят членовете на Висшия съдебен съвет, включително въз основа на становищата по ал. 8. Министърът на правосъдието задава въпросите по ал. 8 по реда на тяхното постъпване.
3. Създава се нова ал. 6, със следния текст: „В 3-дневен срок от постъпване на предложенията кандидатите представят пред Висшия съдебен съвет документи, които съдържат данни, когато такива са налице;
1.	за периодично извършените атестации;
2.	за поощрения;
3.	за наложени дисциплинарни наказания и за висящи дисциплинарни производства;
4.	за висящи и за приключени наказателни производства, независимо дали кандидатът е бил привлечен като обвиняем.
5.	Висшия съдебен съвет със свое решени може да определя и други документи, които кандидатите трябва да представят.
6.	Всички представени от кандидатите документи се
публикуват на интернет страниците на Висшия съдебен съвет до 2
работни дни от представянето им. Не се публикуват конкретни данни,
съставляващи класифицирана информация, както и факти от интимния
живот на трети лица."
4. Създава се нова ал. 7, със следния текст: „В 3-дневен срок от публикуването на кандидатурите, всеки кандидат представя на Висшия съдебен съвет, писмена концепция за работата си, ако бъде избран на съответната длъжност. Концепцията се публикува в срок до 2 работни дни от получаването й на интернет страницата на Висшия съдебен съвет.
                  5. Създава се нова ал. 8, със следния текст: „Юридически лица с нестопанска цел, регистрирани за осъществяване на общественополезна дейност, висши училища и научни организации не по-късно от 3 дни преди изслушването, могат да представят на Висшия съдебен съвет становища за кандидата, включващи и въпроси, които да му бъдат поставяни. Анонимни становища и сигнали не се разглеждат. Представените становища и въпроси се публикуват на интернет страниците на Народното събрание и на Висшия съдебен съвет в срок до 2 дни след представянето им.
6.  Досегашните алинеи 6, 7 и 8 на чл. 173, стават съответно алинеи 9, 10 и 11.
Комисията подкрепя/не подкрепя предложението.
Действащ текст: Чл. 169. (Изм. - ДВ, бр. 1 от 2011 г., в сила от 4.01.2011 г.) (1) За административен ръководител, с изключение на председателя на Върховния касационен съд, председателя на Върховния административен съд и главния прокурор, се назначава съдия, прокурор или следовател с високи професионални и нравствени качества и с положителна комплексна оценка "много добра" или "добра" от последното периодично атестиране.
(2) За заместник на административен ръководител се назначава съдия, прокурор или следовател с високи професионални и нравствени качества и с положителна комплексна оценка "много добра" или "добра" от последното периодично атестиране.
Чл. 173. (1) Процедурата за избор на кандидати за председател на Върховния касационен съд, председател на Върховния административен съд и главен прокурор се открива от Висшия съдебен съвет не по-рано от два месеца и не по-късно от един месец преди изтичане на мандата или в 7-дневен срок от настъпване на обстоятелство по чл. 175, ал. 1. 
(2) Предложения за кандидатури могат да правят не по-малко от една пета от членовете на Висшия съдебен съвет, както и министърът на правосъдието.
(3) Предложенията се правят в двете поредни заседания, следващи заседанието, на което е прието решение за откриване на процедурата.
(4) Предложението се прави в писмена форма и към него се прилага кадрова справка на кандидата по образец, утвърден от Висшия съдебен съвет.
(5) Предложенията се внасят за разглеждане във Висшия съдебен съвет от неговия председателстващ не по-късно от 7 дни преди заседанието, на което ще се разглеждат. Висшият съдебен съвет изслушва кандидатите по азбучен ред.
(6) Висшият съдебен съвет приема решението за избор на кандидат с мнозинство повече от две трети от членовете си с тайно гласуване.
(7) Когато при първото гласуване няма кандидат, който да е получил повече от две трети гласове от членовете на Висшия съдебен съвет, изборът продължава за двамата кандидати, получили най-много гласове.
(8) При изготвяне на ново предложение, когато Президентът на Република България откаже да назначи предложен от Висшия съдебен съвет кандидат, изборът се извършва по реда на ал. 1 - 7.

§ 20. Създава се нов чл. 386:
„Чл. 386. (1) Централното бюро за съдимост при Министерството на правосъдието изпълнява задълженията на централен орган, който обменя информация с централните органи на други държави - членки на Европейския съюз, относно влезли в сила присъди на български и чужди граждани, вписани в регистрите за съдимост в съответствие с националното законодателство.
(2) Централното бюро за съдимост събира, съхранява и актуализира данните за съдимост по ал. 1, като обменя информация с бюрата за съдимост при районните съдилища и с централните органи на други държави - членки на Европейския съюз, както и със системи  на Европейския съюз и  на международни организации.
(3) За предаването и получаването по електронен път на информацията по ал. 1 Министерството на правосъдието създава и поддържа информационна система „Централна база данни „Съдимост”. 
(4) Условията за изграждане на информационната система „Централна база данни „Съдимост”, поддържането и функционирането й, както  и обменът на информация по ал. 2 се уреждат в наредбата по чл. 77, 
ал. 4.
(5) Личните данни, посочени в исканията и в отговорите на исканията за информация за съдимост, се обработват в съответствие със Закона за защита на личните данни за целите и на основанията, за които са били поискани.”
Комисията подкрепя/не подкрепя текста на вносителя за § 20.

Предложение на Кр. Ципов и група нар. представители:
Да се създаде § 20а:
§20а. Член 403 се изменя така:
„Чл. 403. Министърът на правосъдието, съгласувано с Висшия съдебен съвет, издава наредба за:
1.	реда и сроковете за предложения за включване и промени на списъците на специалистите, утвърдени за вещи лица;
2.	условията, на които трябва да отговарят специалистите, утвърдени за вещи лица;
3.	условията и реда за определяне на възнагражденията на вещите лица.” 

Комисията подкрепя/не подкрепя предложението.
Действащ текст: Чл. 403. (1) Висшият съдебен съвет приема наредба за:
1. реда и сроковете за предложения за включване и промени на списъците на специалистите, утвърдени за вещи лица;
2. условията, на които трябва да отговарят специалистите, утвърдени за вещи лица;
3. условията и реда за определяне възнагражденията на вещите лица;
4. (нова - ДВ, бр. 59 от 2010 г., в сила от 1.01.2011 г., отм., бр. 45 от 2011 г., в сила от 14.06.2011 г.). 
(2) Наредбата се обнародва в "Държавен вестник".

Преходни и заключителни разпоредби

Комисията подкрепя/не подкрепя текста на вносителя за наименованието на подразделението на закона.

§ 21. При провеждане на изборите за членове на Висшия съдебен съвет през 2012 г. изборът по чл. 19, ал. 1 се провежда до 26 септември 2012 г.
Комисията подкрепя/не подкрепя текста на вносителя за § 21.

§ 22. При провеждане на изборите за членове на Висшия съдебен съвет през 2012 г. събранията по чл. 20, ал. 3 се провеждат до 26 септември 2012 г.
Комисията подкрепя/не подкрепя текста на вносителя за § 22.

§ 23. (1) След изтичането на мандата на действащия Висш съдебен съвет новоизбраният Висш съдебен съвет се смята за конституиран, след като са избрани членове, които заедно с членовете му по право образуват две трети от неговия състав.
(2) Дейността на досегашния Висш съдебен съвет се прекратява с конституирането на новоизбрания Висш съдебен съвет по реда на този закон.
Комисията подкрепя/не подкрепя текста на вносителя за § 23.

§ 24. (1) В 30-месечен срок от влизането в сила на този закон в Закона за съдебната власт се създават правила за пряк избор на членове на Висшия съдебен съвет от квотата на съдебната власт чрез гласуване по електронен път.
(2) Не по-късно от 9 месеца преди изтичането на мандата на изборните членове на избрания през 2012 г. Висш съдебен съвет се провежда експериментално електронно гласуване по правилата по ал. 1.
Комисията подкрепя/не подкрепя текста на вносителя за § 24.

§ 25. Разпоредбата на § 11 не се прилага по отношение на заварените членове на Висшия съдебен съвет, като те се възстановяват на заеманата преди избора длъжност при условията на досегашния чл. 28.
Предложение на Кр. Ципов и група нар. представители:
  Параграф 25 да отпадне.
Комисията подкрепя/не подкрепя предложението.

Комисията подкрепя/не подкрепя текста на вносителя за § 25.

§ 26. Разпоредбата на § 15 не се прилага по отношение на заварените инспектори и главен инспектор от Инспектората към Висшия съдебен съвет, като те се възстановяват на заеманата преди избора длъжност при условията на досегашния чл. 50.
Предложение на Кр. Ципов и група нар. представители:
    Параграф 26 да отпадне.
Комисията подкрепя/не подкрепя предложението.

Комисията подкрепя/не подкрепя текста на вносителя за § 26.

§ 27. (1) В шестмесечен срок от влизането в сила на глава 
трета „а” лицата, подали в Европейския съд по правата на човека жалби срещу нарушаване правото им на разглеждане и решаване на делото в разумен срок, могат да подадат жалба по реда на глава трета „а”, освен в случаите, когато съдът вече се е произнесъл с решение по основателността на жалбата или е оставил жалбата без разглеждане като недопустима.
(2) Жалбите по ал. 1 се разглеждат от Инспектората към Висшия съдебен съвет в срок до 18 месеца от постъпването им.
Предложение на Кр. Ципов и група нар. представители:
      В § 27:
              1. В ал. 1 думите „от влизането в сила на глава трета „а” се заменят с „от влизане в сила на глава трета „а” „Разглеждане на заявления срещу нарушаване правото на разглеждане и решаване на делото в разумен срок”, а думата „жалба” се заменя със „заявление”.
             2 В ал. 2 думата „Жалбите” се заменя със „Заявленията”, а думите „от Инспектората към Висшия съдебен съвет” се заличават.
Комисията подкрепя/не подкрепя предложението.

Комисията подкрепя/не подкрепя текста на вносителя за § 27.

§ 28. За прилагането на глава трета „а” през 2012 г. Министерският съвет осигурява допълнителни бюджетни кредити по бюджетите на съдебната власт и на Министерството на правосъдието.
Комисията подкрепя/не подкрепя текста на вносителя за § 28.

Предложение на Кр. Ципов и група нар. представители:
             Да се създаде § 28а:
„§ 28а. (1) Заварените ръководител на инспекторат и инспектори в Инспектората на министъра на правосъдието продължават да изпълняват функциите си, като в едномесечен срок от влизането в сила на този закон се преназначават по трудово правоотношение на длъжност съответно „главен инспектор” и „инспектор”.
(2) За заварените ръководител на инспекторат и инспектори от Инспектората на министъра на правосъдието сроковете по чл. 374, ал. 2 текат от датата на преназначаването им по трудово правоотношение на съответните длъжности.”
Комисията подкрепя/не подкрепя предложението.

§ 29. (1) Изграждането на информационната система по чл. 386, ал. 3 се извършва в шестмесечен срок от влизането в сила на този закон. 
(2) В срока по ал. 1 наредбата по чл. 77, ал. 4 се привежда в съответствие с този закон.
Комисията подкрепя/не подкрепя текста на вносителя за § 29.

§ 30. В Закона за Конституционен съд (обн., ДВ, бр. 67 от 1991 г.; изм. и доп., бр. 25 от 2001 г., бр. 45 от 2002 г., бр. 114 от 2003 г.; Решение № 1 на Конституционния съд от 2006 г. - бр. 23 от 2006 г.) се правят следните изменения и допълнения:
1. В чл. 10, ал. 4 след думата „възраст” се добавя „и без да прекратяват осигуряването си другаде”, думите „при условията и в размер, предвидени в чл. 106, ал. 3 и в чл. 109 от Закона за държавния служител” се заменят с „в размер до двадесет месечни възнаграждения по ред, определен с Правилника за организацията и дейността на Конституционния съд”. 
2. В чл. 11, ал. 3 накрая се поставя запетая и се добавя „като в случаите по чл. 148, ал. 1, т. 1 от Конституцията прекратяването настъпва с полагане на клетва от новоизбрания или новоназначения съдия”.
Комисията подкрепя/не подкрепя текста на вносителя за § 30.

Действащ текст: Чл. 10. (1) Председателят на Конституционния съд получава месечно възнаграждение, равно на средноаритметичното месечно възнаграждение на президента на републиката и на председателя на Народното събрание.
(2) Съдиите от Конституционния съд получават 90 на сто от месечното възнаграждение на председателя на съда.
(3) Съдиите от Конституционния съд се ползват със статута на председателя на Народното събрание.
(4) (Доп. - ДВ, бр. 25 от 2001 г.) Съдиите от Конституционния съд имат право на пенсиониране след изтичане на мандата им независимо дали са навършили пенсионна възраст, както и на обезщетения при условията и в размер, предвидени в чл. 106, ал. 3 и в чл. 109 от Закона за държавния служител.
  
Чл. 11. (1) Мандатът на съдия в Конституционния съд се прекратява в съответствие с чл. 148 от Конституцията. 
(2) Прекратяването на мандата по чл. 148, ал. 1, точки 2, 3, 4 и 5 от Конституцията става с решение на Конституционния съд.
(3) Прекратяването на мандата по чл. 148, ал. 1, точки 1 и 6 от Конституцията се обявява от председателя на съда.
(4) Решенията и определенията за прекратяване на мандата на съдия от Конституционния съд се обнародват в "Държавен вестник" в 15-дневен срок

КРБ Чл. 148.  (1) Мандатът на съдия в Конституционния съд се прекратява при:
           1. изтичане на определения срок;
2. подаване на оставка пред Конституционния съд;
3. влизане в сила на присъда, с която е наложено наказание лишаване от свобода за умишлено престъпление;
4. фактическа невъзможност да изпълнява задълженията си повече от една година;
5. несъвместимост с длъжности и дейности по чл. 147, ал. 5;
6. смърт.
(2) Конституционният съд снема имунитета и установява фактическата невъзможност на съдиите да изпълняват задълженията си с тайно гласуване и с мнозинство най-малко две трети от всички съдии.
(3) При прекратяване на мандата на съдия от Конституционния съд в едномесечен срок на негово място се избира друг от съответната квота.

§ 31. (1) Този закон влиза в сила от деня на обнародването му в „Държавен вестник”.
               (2) Глава трета „а” „Разглеждане на жалби срещу нарушаване правото на разглеждане и решаване на делото в разумен срок” влиза в сила от 30 юли 2012 г. с изключение на чл. 60а, ал. 2 и 3.
Предложение на Кр. Ципов и група нар. представители:
     В § 31, ал. 2 се изменя така:
         „(2)  Глава трета „а” „Разглеждане на заявления срещу нарушаване правото на разглеждане и решаване на делото в разумен срок” влиза в сила от 1 октомври 2012 г. с изключение на чл. 60в, ал. 1 и 2.”
Комисията подкрепя/не подкрепя предложението.

Комисията подкрепя/не подкрепя текста на вносителя за § 31.

ПРЕДСЕДАТЕЛ НА КОМИСИЯТА
ПО ПРАВНИ ВЪПРОСИ:

                                                                      ИСКРА ФИДОСОВА